《述怀五十三首 其二十八》
明代·周是修

贱贫众所恶，而乃士之常。束书返故园，结屋瞰清江。

稍种门前返，亦种墙下桑。深居观元运，外物徒扰攘。

达人无不可，用行舍则藏。固哉亚父辈，赤心龙战场。

剑术岂不精，奈何天命王。

作者简介：（1354—1402）明江西泰和人，名德，以字行。少孤力学，洪武末举明经，为霍丘县学训导，建文间为衡王府纪善，留京师，预翰林纂修。好荐士，屡陈国家大计。燕兵入京城，自经于应天府学尊经阁。尝辑古今忠节事为《观感录》。